Népszava Nincs front, de nem jó mindenkinek a meleg
Nincs front, de nem jó mindenkinek a meleg
Hétfőn az időjárás kedvez a kifejezetten a frontokra érzékenyeknek, a nyárias időben azonban nem árt az óvatosság. Erős lesz az UV-sugárzás és a pollenterhelés is.
A frontokra érzékenyek számára kifejezetten kedvező, pihentető idő a hétfői időjárás. A szokatlan melegre érzékenyek azonban fejfájást, migrént, illetve koncentrálási problémákat is tapasztalhatnak. Tompaság másoknál is előfordulhat, érdemes élénkíteni magunkat: például friss mentával ízesített zöld teával.
Fontos, hogy mindenki folyamatosan gondoskodjon az izzadás során elvesztett víz és ásványi anyag pótlásáról. Fogyasszunk gyengén sózott, sok friss zöldséget, salátát tartalmazó könnyű fogásokat, illetve testtömegtől függően 2-3 liter tiszta vizet, vagy cukormentes teákat, limonádét. A csokoládé, a krémes sütemények kerülendőek, édesség helyett a gyerekeknek is inkább gyümölcsből készült desszerteket adjunk.
Sokan tapasztalnak éjszakánként alvászavarokat, emiatt kialvatlanok, és akár ingerlékenyek is lehetnek napközben. Lefekvés előtt mindenképpen szellőztessük át a hálószobát, de akár levendula illóolajat is párologtathatunk az ellazulás érdekében.
Már nagyon erős az UV-sugárzás, 11 és 15 óra között az UV-index elérheti akár a 7-es fokozatot is, már akkor is leéghetünk, ha nem is túl érzékeny a bőrünk. A déli órákban kerülendő a tűző napon való tartózkodás.
A pollenterhelés tovább növekszik, most a pázsitfűfélék okozhatják a legtöbb és a legintenzívebb panaszokat. Az érintettek mellőzzék a tejtermékek fogyasztását, és lehetőleg ne a szabad levegőn sportoljanak – vagy az esti, illetve a hajnali órákat célszerű választani.
A közlekedők dolgát megnehezítheti a vakító napsütés, ezért mindig legyen kéznél napszemüveg. A sofőrök bágyadtak, illetve ingerlékenyek lehetnek, fokozott óvatosság és türelem javasolt a megnyúlt reflexidő miatt is - olvasható a MeteoKlinikán.
időjárásfrontorvosmeteorológia